Se biografaktuelle film hjemme i sofaen

COVID-19-pandemien har lukket biografer over hele verden og derfor har flere amerikanske filmselskaber besluttet at gøre biografaktuelle film tilgængelige på streaming i stedet– også herhjemme.

NBC Universal har gjort periodedramaet Emma, gyserfilmen The Invisible Man samt The Hunt tilgængelig på streaming. Bloodshot (Vin Diesel) fra Sony Pictures er også tilgængelig, og fra i morgen, tirsdag, kan danskerne streame Birds of Prey fra Warner Bros. Blandt andet hos Blockbuster, til en pris der svarer til “cirka to biografbilletter”.

– Vi er i en ekstraordinær situation, hvor der er stor efterspørgsel efter underholdning, og selvom det er på en trist baggrund, er jeg glad for, at vi sammen med filmselskaberne kan rykke biografen hjem i de danske stuer, siger Casper Hald, direktør for det Yousee-ejede Blockbuster.

Ifølge Blockbuster har det, at flere danskere holder sig hjemme, betydet en “markant øget efterspørgsel” på underholdning. Herunder også på de biografaktuelle film, hvor det oplyses, at især The Invisible Man har været populær hos kunderne.

– Baseret på de mange tusinde danskere, der allerede har set en biografaktuel premierefilm, er dette tiltag en klar succes, og jeg forventer, at der kan komme endnu flere biografaktuelle film som streaming i den kommende tid, siger Casper Hald.

Det er ikke bare hos Blockbuster at de nye biografaktuelle film er tilgængelige, men hos alle filmtjenester der udlejer og sælger film.

Se biografaktuelle film hjemme i sofaen